  Майя Бывальцева Кам шур вамен выжез лэсьтӥсь техника 10-тӥ инвожое со вылтӥ потыны быгатоз ни. Грузовикъёс шурлэн паллян палысьтыз бур палаз сюй нуллозы, со сюресэз ӵошкытатыны кулэ. 19-тӥ куартолэзе журналистъёслы со сярысь ивортӥз Удмуртилэн тӧроез Александр Соловьёв. Озьы ик элькун кивалтӥсь пусйиз, выж вылтӥ потон пичи машинаос понна 326 манетлэсь дуно уз усьы шуыса. Солэсь пичигес луыны быгатоз, чакланъёсъя, туннэ переправаен потон дун быдӟа ик луоз. Александр Соловьёвлэн верамезъя, котькудӥз ачиз бырйыны быгатоз, кызьы шурез потыны — выж вылтӥ яке паромен. Тодэ вайытом, ӵектослэн дуныз 14 миллиард манет, 1 миллиард 300 миллион манет улосвыл висъяз. «Выжъёс Удмуртилы ӧз пуктӥське, Россилы пуктӥськизы. Одӥг элькун гинэ отӥ трос машинаос лэзьыны уз быгаты, соин ик Нефтекамске котыр сюрес эскериське, паллян палан Пермь шаере но Екатеринбурге сюресъёсты эскеримы. Сыӵе ужпум. Коньдон ужпумез ми берлогес эскеромы. Та пумысен федерациын кенешон ортчытонлэн кулэлыкез вань, ми Екатеринбурге но, Пермь шаере но гожтэтъёс лэзимы ин. Та сюресъёсты лэсьтон  озьы ик соослы но кулэ», - вераз Александр Соловьёв. Али объектын гидроизоляция мынэ. Ӝоген отчы вуозы студентъёслэн отрядъёсысьтызы 60 егитъёс, соос лэсьтӥськисьёслы ужаны юрттозы. «Та ӵектос (Кам шур вамен выжез лэсьтон — ред.) кутскемын выль ужанрадлыкез улонэ пыӵатэмлэсь азьвыл, куке Россия улосвылъёсын кун но ужбергатон ласянь валче ӵектосъёслы «Платон» сӧзнэтысь коньдонэз висъя, соин ик милям со тужгес яратоноез. Али ми та тунсыко ужан амалэз быдэс кунэ вӧлмытыны тыршиськомы. Татын ужаны кутскем амал — одӥгез нырысетӥосыз пӧлысь, туж пайдаё но дунъянтэм. Ми элькунлы валче ужам понна тау кариськомы. Объектъя мылкыдъёс — вераны луонтэм, калыклы транспортъя юрттэт сётонын Удмуртия понна со выль кыл. Мыным, ӧнерчилы сямен, объект кельшиз, со умой но туала, вань отчы пырон ласянь юанъёс, но улосвыллэн выж котырын инфраструктура лэсьтонын тунсыкез вань. Со коня ке улосвылкуспо транспорт коридоръёсты шонертӥсь маршрутэ калыкез кыскоз «, — вераз Сюресъёсъя федерал агентстволэн кивалтӥсезлэн воштӥсез Дмитрий Прончатов. Со лэсьтӥськонэн герӟаськем кенешонэ пыриськиз но объектэз ас синмыныз адӟиз. Инвестициосты висъясь банклэн ыстэм муртъёсыз верамъя, кык выль выжъёс Россилэн шунды пуксён палысьтыз портъёсысь вузъёсты кунлэн шор люкетаз, Уралэ ваёнэз радъяны юрттоз. «Выжлы коньдон висъянъя шугъяськонъёс ӧвӧл. Милем туж кулэ, ӵектос коньдон но, дыр но ласянь азьвыл пусъем радлыкъя мед быдэсъяськоз шуыса. Угось ӵапак озьы ужан кредитъёсты но, инвестициосты но берыктыны оскытон сётэ. Ми малпаськомы, со пусъем дыре йылпумъямын луоз, куарусёнэ усьтӥськоз. Банк Удмуртиын оборонно-промышленной предприятиосын ужа, гурт возёсъя предприятиосты азинтонэ инвестициос висъя. Выль малпанъёс трос, но ваньзы соос рос-прос кенешемез, эскеремез кулэ каро — бадӟым коньдон бадӟым дасяськонэз куре. Ми ӧй ке оскысалмы элькунлы но солэн луонлыкъёсызлы, ми та ӵектосэ ӧй пыриськысалмы», — вераз ВТБ Банклэн президентэз — правлениезлэн тӧроезлэн воштӥсез Михаил Осеевский. Мерлык, вузъёсты нуллӥсь но нимаз адямиослэн транспортсы понна выжез усьтыны чакламын куарусёнлэн 20-тӥ нуналъёсаз. Тегъёс: Авто Ижкар Камбарка Кама АлександрСоловьёв сюресъёс лэсьтськон  